Formaður Neytendasamtakanna segir fleira en launa- og flutningskostnað skýra það að vöruverð hér er með því hæsta í ríkjum Evrópusambandsins og EES. Fákeppni skýri það líka. Stjórnvöld geti dregið úr henni með því að afnema gjald sem lagt er á póstsendingar til landsins.
Matur á Íslandi er fjörutíu og tveimur prósentum dýrari en hann er að jafnaði í Evrópusambandslöndunum. Hér eru fatnaður og almenningssamgöngur dýrari en nokkurs staðar í ríkjum Evrópusambandsins og EES. Þetta leiðir úttekt Hagstofu Evrópusambandsins, Eurostat, í ljós. Verðlag hér er í öllum flokkum hærra en meðaltal Eurostat. Framkvæmdastjóri Samtaka verslunar og þjónustu segir að flutningskostnaður, mikill launakostnaður og smæð markaðarins útskýrir hvers vegna verðlag er hærra hér en í Evrópusambandinu. Breki Karlsson, formaður Neytendasamtakanna, segir fleira koma til.
Það er líka náttúrulega fákeppnin sem ríkið hér á Íslandi. Ísland er tiltölulega lítill markaður og það eru fáir aðilar á flestum sviðum verslunar. Þannig að það kemur líka inn í þessa skýringu.
Breki segir að stjórnvöld geti dregið úr fákeppninni með einfaldri aðgerð.
Það væri t.d. hægt að lyfta endanlega öllum hindrunum í viðskiptum milli landa. Það yrði þannig aukin samkeppni verslunar hér innanlands við verslun erlendis. Ég nefni t.d. endastöðvagjald Póstsins sem er ígildi tolla í rauninni.
Neytendasamtökin hafa kvartað undan gjaldinu til Eftirlitsstofnunar EFTA.
Þetta er svona frá sex hundruð upp í eitt þúsund krónur u.þ.b. fyrir hverja einustu sendingu sem fólk tekur á móti, sem fólk þarf að greiða Póstinum þegar það tekur við pakka.
Ríkið getur dregið úr fákeppni með því að afnema gjald sem lagt er á póstsendingar til landsins. Formaður Neytendasamtakanna segir fákeppni ýta undir hærra vöruverð. 